CELEX: 62020TN0509
Language: lt
Date: 2020-08-14 00:00:00
Title: Byla T-509/20: 2020 m. rugpjūčio 14 d. pareikštas ieškinys byloje Daimler / Komisija

28.9.2020   
            
            
               LT
            
            
               Europos Sąjungos oficialusis leidinys
            
            
               C 320/30
            
         
      2020 m. rugpjūčio 14 d. pareikštas ieškinys byloje Daimler / Komisija
      
      (Byla T-509/20)
      (2020/C 320/62)
      Proceso kalba: vokiečių
      
         Šalys
      
      
         Ieškovė: Daimler AG (Štutgartas, Vokietija), atstovaujama advokatų N. Wimmer, C. Arhold ir G. Ollinger
      
         Atsakovė: Europos Komisija
      
         Reikalavimai
      
      Ieškovė Bendrojo Teismo prašo:
      
                  —
               
               
                  panaikinti ginčijamą sprendimą, kurį atsakovė priėmė pagal Europos Parlamento ir Tarybos reglamentą (EB) Nr. 443/2009 (1), konkrečiai pagal 8 straipsnio 5 dalies antrą pastraipą, tiek, kiek šio sprendimo 1 straipsnio 1 dalyje, kartu su I priedo 1 ir 2 lentelėmis, D skiltyje nurodytas vidutinis savitasis išmetamo CO2 kiekis, o I skiltyje – išmetamo CO2 kiekio sumažėjimas dėl ekologinių naujovių;
               
            
                  —
               
               
                  sustabdyti šį procesą kol bus priimtas galutinis sprendimas, kuriuo užbaigiamas procesas byloje T-359/19; ir
               
            
                  —
               
               
                  priteisti iš atsakovės bylinėjimosi išlaidas.
               
            
         Ieškinio pagrindai ir pagrindiniai argumentai
      
      Šiuo ieškiniu siekiama panaikinti 2020 m. birželio 3 d. Komisijos įgyvendinimo sprendimą (ES) 2020/1035 (2), kuriuo pagal Europos Parlamento ir Tarybos reglamentą (ES) 2019/631 patvirtinamas arba patikslinamas 2018 kalendorinių metų lengvųjų automobilių ir lengvųjų komercinių transporto priemonių gamintojams preliminariai apskaičiuotas vidutinis savitasis išmetamo CO2 kiekis ir savitosios teršalų išmetimo normos.
      Grįsdama ieškinį ieškovė remiasi šiais pagrindais.
      
                  1.
               
               
                  Pirmasis ieškinio pagrindas grindžiamas tuo, kad atsakovė pažeidė Reglamento (EB) Nr. 443/2009 12 straipsnio 1 dalies antrą pastraipą, siejamą su Įgyvendinimo sprendimo (ES) 2015/158 (3) 1 straipsnio 3 dalimi ir Įgyvendinimo reglamento (ES) Nr. 725/2011 (4) 6 straipsnio 1 dalimi. Savo sprendimu atsakovė pažeidė minėtas nuostatas, nes atliko ad hoc patikrą be išankstinio specifinio kondicionavimo, būtino naudojant atitinkamą bandymo metodą.
                  
                              —
                           
                           
                              Įgyvendinimo sprendimo (ES) 2015/158 1 straipsnio 3 dalyje Komisija nustatė atitinkamą bandymo metodą. To paties sprendimo 10 konstatuojamojoje dalyje Komisija netiesiogiai patvirtino, kad šiam bandymo metodui reikalingas išankstinis specifinis kondicionavimas.
                           
                        
                              —
                           
                           
                              Be išankstinio specifinio kondicionavimo neįmanoma gauti patikrinamų, pakartojamų ir palyginamų rezultatų, priešingai nei nustatyta Įgyvendinimo reglamento (ES) Nr. 725/2011 6 straipsnio 1 dalies pirmame sakinyje.
                           
                        
                              —
                           
                           
                              Bandymo procedūros taikymas be išankstinio specifinio kondicionavimo taip pat reiškia, kad, priešingai nei nurodyta Įgyvendinimo reglamento (ES) Nr. 725/2011 6 straipsnio 1 dalies antrame sakinyje, remiantis statistiškai labai reikšmingais duomenimis praktiškai neįmanoma įrodyti, kaip taikant naujovišką technologiją sumažės išmetamo CO2 kiekis.
                           
                        
                              —
                           
                           
                              Be to, neatlikus išankstinio specifinio kondicionavimo nepakankamai atsižvelgiama į Naujojo Europos vairavimo ciklo (NEDC) arba Pasaulinės suderintos lengvųjų transporto priemonių bandymų procedūros (WLTP) „reglamentuojamą bandymo procedūrą“, nustatytą Reglamentu (EB) Nr. 692/2008 (5) arba Reglamentu (ES) 2017/1151 (6). Tačiau, atsižvelgiant į bandymo procedūros esmę ir tikslą bei Įgyvendinimo reglamento (ES) Nr. 725/2011 9 konstatuojamąją dalį, naudojant atitinkamą bandymo procedūrą turi būti laikomasi „reglamentuojamos bandymų procedūros“, todėl taip pat – vadovaujantis minėta bandymo procedūra – buvo reikalingas išankstinis specifinis kondicionavimas.
                           
                        
            
                  2.
               
               
                  Antrasis ieškinio pagrindas grindžiamas Įgyvendinimo reglamento (ES) Nr. 725/2011 12 straipsnio 2 dalies pažeidimu.
                  
                              —
                           
                           
                              Atsakovė taip pat pažeidė Įgyvendinimo reglamento (ES) Nr. 725/2011 12 straipsnio 2 dalį, nes neatsižvelgė į ankstesnių, t. y. 2018 metų ekologines naujoves, nors šioje nuostatoje aiškiai numatyta, kad galima nuspręsti neatsižvelgti tik dėl kitų kalendorinių metų.
                           
                        
            
                  3.
               
               
                  Trečiasis ieškinio pagrindas grindžiamas teisės būti išklausytam pažeidimu.
                  
                              —
                           
                           
                              Atsakovė tinkamai neišklausė ieškovės, kaip to reikalaujama pagal bendrojo teisės į gynybą užtikrinimo principą ir Europos Sąjungos pagrindinių teisių chartijos 41 straipsnio 2 dalies a punktą.
                           
                        
            
                  4.
               
               
                  Ketvirtasis ieškinio pagrindas grindžiamas pareigos motyvuoti nevykdymo pažeidimu.
                  
                              —
                           
                           
                              Atsakovė taip pat tinkamai nemotyvavo sprendimo, kaip to reikalaujama pagal SESV 296 straipsnio antrą pastraipą ir Europos Sąjungos pagrindinių teisių chartijos 41 straipsnio 2 dalies c punktą. Ginčijamame sprendime atsakovė tik abstrakčiai nurodė, kad nukrypta nuo patvirtinto bandymo metodo. Ji nieko nenurodė esminiu klausimu: ar taikant tokį bandymo metodą būtinas išankstinis specifinis kondicionavimas ir, jei taip, kokia apimtimi ir ar atsakovė tokį bandymo metodą leido taikyti pagal Įgyvendinimo sprendimą (ES) 2015/158.
                           
                        
            
         (1)  2009 m. balandžio 23 d. Europos Parlamento ir Tarybos reglamentas (EB) Nr. 443/2009, nustatantis naujų keleivinių automobilių išmetamų teršalų normas pagal Bendrijos integruotą principą mažinti lengvųjų transporto priemonių išmetamo CO2 kiekį (OL L 140, 2009, p. 1).
      
         (2)  OL L 227, 2020, p. 37.
      
         (3)  2015 m. sausio 30 d. Komisijos įgyvendinimo sprendimas (ES) 2015/158, kuriuo pagal Europos Parlamento ir Tarybos reglamentą (EB) Nr. 443/2009 du „Robert Bosch GmbH“ našieji kintamosios srovės generatoriai patvirtinami kaip naujoviškos keleivinių automobilių išmetamo CO2 kiekio mažinimo technologijos WR (OL L 26, 2015, p. 31).
      
         (4)  2011 m. liepos 25 d. Komisijos įgyvendinimo reglamentas (ES) Nr. 725/2011, kuriuo pagal Europos Parlamento ir Tarybos reglamentą (EB) Nr. 443/2009 nustatoma keleivinių automobilių išmetamo CO2 kiekio mažinimo naujoviškų technologijų pripažinimo ir patvirtinimo sistema (OL L 194, 2011, p. 19).
      
         (5)  2008 m. liepos 18 d. Komisijos reglamentas (EB) Nr. 692/2008, įgyvendinantis ir iš dalies keičiantis Europos Parlamento ir Tarybos reglamentą (EB) Nr. 715/2007 dėl variklinių transporto priemonių tipo patvirtinimo atsižvelgiant į išmetamųjų teršalų kiekį iš lengvųjų keleivinių ir komercinių transporto priemonių (euro 5 ir euro 6) ir dėl transporto priemonių remonto ir priežiūros informacijos prieigos (OL L 199, 2008, p. 1).
      
         (6)  2017 m. birželio 1 d. Komisijos reglamentas (ES) 2017/1151, kuriuo papildomas Europos Parlamento ir Tarybos reglamentas (EB) Nr. 715/2007 dėl variklinių transporto priemonių tipo patvirtinimo atsižvelgiant į išmetamųjų teršalų kiekį iš lengvųjų keleivinių ir komercinių transporto priemonių (Euro 5 ir Euro 6) ir dėl transporto priemonių remonto ir priežiūros informacijos prieigos, iš dalies keičiama Europos Parlamento ir Tarybos direktyva 2007/46/EB, Komisijos reglamentas (EB) Nr. 692/2008 bei Komisijos reglamentas (ES) Nr. 1230/2012 ir kuriuo panaikinamas Komisijos reglamentas (EB) Nr. 692/2008 (OL L 175, 2017, p. 1).